送侯孝傑殿丞簽判潞州
作者：梅堯臣
朝代：宋

paragraphs: 同在洛陽時，交游盡豪傑。
倏忽三十年，浮沈漸磨滅。
惟餘一二人，或位冠夔禼。
我今存若亡，似竹空有節。
人皆欲吹置，老硬不可截。
君自緱山來，別我不畏熱。
言作潞從事，家貧祿仕切。
六月上太行，辛勤非計拙。
天當氣候凉，清風自騷屑。
雖云數日勞，斗與炎蒸絕。
君本公王孫，才行實修潔。
鏘鏘發英聲，瑩瑩如佩玦。
是爲君子器，終見不渝涅。
相逢未易期，夢寐歸鼓枻。